Ne koristim ni dnevnice, niti službeni mobitel. Primjerice, idem jednom tjedno u Zagreb. Otprilike bi za taj put mogao uzeti 500-tinjak kuna.

Grad Đurđevac je na vrhu gradova u Hrvatskoj koji štede na službenim putovanjima prema objavljenom istraživanju gradonačelnik.hr-a.

Apsolutni rekorder u prošloj godini u štednji je Grad Đurđevac i bivši gradonačelnik Željko Lacković, sada predsjednik Gradskog vijeća.

Tako prošle godine nije potrošena niti jedna kuna iz gradskog proračuna u tu svrhu, dok je gradonačelnik bio još Lacković, a praksa se nastavlja i ove godine uz gradonačelnika Hrvoja Jančija.

U trenutku našeg poziva aktualnom gradonačelniku, baš je bio na službenom putu u Zagrebu, a na koji se uputio svojim automobilom.

– Ne koristim ni dnevnice, niti službeni mobitel. Primjerice, idem jednom tjedno u Zagreb. Otprilike bi za taj put mogao uzeti 500-tinjak kuna. Previše bi to novaca bilo, a budimo realni, ne potrošim toliko. I na službena putovanja izvan granica Lijepe naše također idem svojim automobilom. Nema potrebe opterećivati proračun – rekao je gradonačelnik Janči.

Grad inače ima dva službena automobila.

Ovakva analiza troškova službenih putovanja provedena je i za 2014. godinu, kada se ispostavilo da je Grad Đurđevac za službena putovanja potrošio tek 323 kune. Lacković je tada objasnio da, osim što svoju dužnost obavlja volonterski, iz svog džepa pokriva i troškove putovanja te da on sam nije potrošio niti ove 323 kune, već netko od njegovih zamjenika. Đurđevac je na temelju prosječnih godišnjih izdvajanja i u 2015. godini ostao najštedljiviji hrvatski grad.

Što se štednje na službenim putovanjima tiče iza Đurđevca slijede gradovi Vrbovec, Dugo Selo, Varaždinske Toplice, Samobor i Novi Marof.